

**Pożizzjoni Vakanti: Assistent Finanzjarju**

**Unità: Ġestjoni u Koordinazzjoni tar-Riżorsi**

**Referenza: ECDC/FGIII/2019/RMC-FA**

Qed jintlaqgħu applikazzjonijiet għall-kariga ta’ Aġent Kuntrattwali msemmija hawn fuq fiċ-Ċentru Ewropew għall-Prevenzjoni u l-Kontroll tal-Mard (ECDC).

**Deskrizzjoni tal-impjieg**

Id-detentur tal-impjieg se jaħdem fit-Taqsima tal-Finanzi u l-Kontabilità, peress li se jkun responsabbli mill-kompiti ta’ hawn taħt skont il-grupp. Hu/hi se j/tirrapporta lill-Mexxej tal-Grupp rilevanti.

Hu/Hi ser ikun/tkun responsabbli b’mod partikolari mill-oqsma ta’ ħidma li ġejjin:

* Iniedi/Tniedi tranżazzjonijiet finanzjarji relatati mal-pagamenti u l-approprjazzjonijiet ta’ impenn;
* Jassisti/Tassisti lill-unitajiet operattivi fil-preparazzjoni, fil-kontroll tal-kwalità u fil-kompilazzjoni tad-dossiers finanzjarji;
* Japplika/Tapplika l-implimentazzjoni stretta tar-regolament finanzjarju u tal-proċeduri finanzjarji tal-ECDC;
* Jassisti/Tassisti fit-tħejjija tal-baġit tal-ECDC;
* Joħloq/Toħloq entità legali u fajls ta’ kontijiet bankarji;
* Jassisti/Tassisti fil-ħruġ ta’ ordnijiet ta’ rkupru u trasferimenti tal-baġit;
* Iwettaq/Twettaq azzjonijiet ta’ segwitu fuq l-implimentazzjoni tal-baġit, jipprovdi/tipprovdi rapporti u rikonċiljazzjoni;
* Jipprovdi/Tipprovdi assistenza f’materji finanzjarji fiċ-Ċentru kollu;
* Jassisti/Tassisti b’aġġornamenti tal-proċeduri finanzjarji u l-listi ta’ kontroll relatati mal-flussi tal-ħidma finanzjarji taċ-Ċentru;
* Jipprovdi/Tipprovdi appoġġ amministrattiv u klerikali ġenerali, inkluż l-arkivjar tad-dokumenti;
* Iwettaq/Twettaq funzjoni ta’ back-up u ta’ appoġġ għall-kontropartijiet assenjati fit-taqsima;
* Iwettaq/Twettaq kwalunkwe kompitu ieħor assenjat mill-Mexxej tal-Grupp jew il-Kap tat-Taqsima.

**Kwalifiki u esperjenzi meħtieġa**

## Rekwiżiti formali

Sabiex ikun kandidat eliġibbli d-detentur tal-impjieg għandu jissodisfa sett ta’ rekwiżiti formali. Dawn ir-rekwiżiti huma:

* Edukazzjoni post-sekondarja attestata b’diploma, jew edukazzjoni sekondarja attestata b’diploma li tagħti aċċess għal edukazzjoni post-sekondarja u esperjenza professjonali xierqa ta’ tliet snin[[1]](#footnote-1);
* Għarfien profond ta’ waħda mil-lingwi tal-Komunitajiet u għarfien sodisfaċenti ta’ lingwa oħra tal-Komunitajiet sal-limitu meħtieġ għat-twettiq tad-dmirijiet tiegħu/tagħha[[2]](#footnote-2);
* Nazzjonalità ta’ wieħed mill-Istati Membri tal-UE jew tan-Norveġja, tal-Iżlanda jew tal-Liechtenstein;
* Li jkun/tkun intitolat/a għad-drittijiet kollha tiegħu jew tagħha bħala ċittadin[[3]](#footnote-3);
* Li jkun/tkun issodisfa/t l-obbligi kollha imposti mil-liġijiet applikabbli dwar is-servizz militari;
* Jissodisfa r-rekwiżiti tal-karattru għad-dmirijiet involuti; u
* Li jkun/tkun fiżikament kapaċi li jwettaq/twettaq id-dmirijiet relatati mal-kariga.

## Kriterji tal-għażla

Biex persuna tikkwalifika għal din il-kariga identifikajna **kriterji essenzjali** fir-rigward tal-esperjenza/għarfien professjonali u l-karatteristiċi personali/ħiliet interpersonali.

*Esperjenza/għarfien professjonali:*

* Mill-inqas 3 snin, wara li tingħata d-diploma, ta’ esperjenza professjonali li jkunu nkisbu f’pożizzjonijiet relatati mad-dmirijiet deskritti fid-deskrizzjoni tal-impjieg;
* Esperjenza fl-applikazzjoni ta’ proċeduri u regoli finanzjarji;
* Esperjenza fl-ipproċessar ta’ tranżazzjonijiet finanzjarji;
* Utent profiċjenti tal-Excel, u ta’ pakketti ta’ softwer tal-kontabilità u tal-finanzi;
* Għarfien eċċellenti tal-Ingliż, kemm miktub kif ukoll mitkellem.

*Karatteristiċi personali/ħiliet interpersonali:*

* Xprunat/a mill-kwalità u orjentat lejn is-servizz;
* Ħiliet ta’ komunikazzjoni eċċellenti;
* Xprunat/a mill-kwalità, livell għoli ta’ preċiżjoni u attenzjoni għad-dettall;
* Ħiliet numeriċi eċċellenti;
* Livell għoli ta’ orjentazzjoni tas-servizz;
* Ħiliet interpersonali b’saħħithom u l-abbiltà li jaħdem/taħdem tajjeb f’tim;
* Kapaċità li jaħdem/taħdem taħt pressjoni u bi skadenzi stretti.

*Identifikajna wkoll esperjenzi u ħiliet li huma ta’ vantaġġ għal din il-kariga. Dawn huma:*

* Taħriġ speċifiku fil-finanzi u l-kontabilità.

Skont l-għadd ta’ applikazzjonijiet riċevuti, il-kumitat tal-għażla jista’ japplika rekwiżiti aktar stretti fil-kriterji tal-għażla msemmija hawn fuq, jew japplikaw kwalunkwe kriterju ta’ vantaġġ elenkat.

**Ħatra u kundizzjonijiet tal-impjieg**

Id-detentur tal-impjieg se jintgħażel abbażi ta’ lista qasira proposta mill-Kumitat tal-Għażla lid-Direttur. Dan l-avviż ta’ pożizzjoni vakanti huwa l-bażi għall-istabbiliment tal-proposta tal-Kumitat tal-Għażla. Il-kandidati jistgħu jintalbu jagħmlu testijiet bil-miktub. Il-kandidati għandhom jinnotaw li l-proposta tista’ ssir pubblika u li l-inklużjoni tagħhom fil-lista qasira ma tiggarantixxix ir-reklutaġġ tagħhom. Il-lista qasira ta’ kandidati ser tiġi stabbilita wara proċess ta’ għażla miftuħa.

Il-kandidat li jintgħażel ser jiġi reklutat bħala aġent kuntrattwali, skont l-Artikolu 3a) tal-Kundizzjonijiet tal-Impjieg ta’ Aġenti Oħrajn tal-Komunitajiet Ewropej, għal perjodu ta’ ħames snin. Il-kuntratt jista’ jiġġedded. Il-ħatra se tkun fil-**Grupp ta’ Funzjoni III.** L-applikanti għandhom jinnotaw ir-rekwiżit fir-regolamenti tal-persunal tal-UE għall-persunal il-ġdid kollu li għandu jtemm b’suċċess perjodu ta’ prova.

Għal aktar informazzjoni dwar il-kundizzjonijiet kuntrattwali u tax-xogħol, jekk jogħġbok irreferi għall-Kundizzjonijiet tal-Impjieg ta’ Aġenti Oħra tal-Komunitajiet Ewropej, li huma disponibbli fil-link li ġejja:

<http://ecdc.europa.eu/en/aboutus/jobs/Documents/Staff_Regulations_2014.pdf>

Il-post tal-impjieg ser ikun fi Stokkolma, fejn iċ-Ċentru għandu l-attivitajiet tiegħu.

**Lista ta’ riserva**

Tista’ tinħoloq lista ta’ riserva u din tintuża għar-reklutaġġ, fil-każ li jkun hemm pożizzjonijiet vakanti simili. Din ser tkun valida sal-31 ta’ Diċembru tal-istess sena tad-data tal-iskadenza tal-applikazzjoni u tista’ tiġi estiża.

**Proċedura ta’ applikazzjoni**

**Biex tapplika jekk jogħġbok ibgħat applikazzjoni mimlija lil** [**Recruitment@ecdc.europa.eu**](mailto:Recruitment@ecdc.europa.eu) **u fis-suġġett tal-email indika b’mod ċar ir-referenza tal-pożizzjoni vakanti u kunjomok.**

**Biex l-applikazzjoni tiegħek tkun valida trid timla t-taqsimiet meħtieġa kollha tal-formola ta’ applikazzjoni, li għandha tintbagħat fil-format ta’ Word jew PDF u preferibbilment bl-Ingliż[[4]](#footnote-4). Applikazzjonijiet mhux kompluti jitqiesu bħala mhux validi.**

**Il-formola ta’ applikazzjoni tal-ECDC tista’ tinstab fuq is-sit web tagħna hawnhekk:**

[**https://ecdc.europa.eu/en/about-us/work-us/recruitment-process**](https://ecdc.europa.eu/en/about-us/work-us/recruitment-process)

Id-data tal-għeluq għas-sottomissjoni tal-applikazzjonijiet u aktar informazzjoni rigward l-istatus ta’ din il-proċedura tal-għażla, kif ukoll informazzjoni importanti rigward il-proċess tar-reklutaġġ, hija mniżżla fuq is-sit web tagħna u tista’ tinstab bl-użu tal-link ta’ hawn fuq.

Minħabba l-volum kbir ta’ applikazzjonijiet riċevuti, se jiġu nnotifikati biss il-kandidati li jintgħażlu għall-intervisti.

1. Ser jiġu kkunsidrati biss id-diplomi u ċ-ċertifikati li jkunu ngħataw fl-Istati Membri tal-UE jew li huma s-suġġett ta’ ċertifikati ta’ ekwivalenza mħarġa mill-awtoritajiet fl-Istati Membri msemmija. [↑](#footnote-ref-1)
2. Barra minn hekk, sabiex ikunu eliġibbli għal promozzjoni permezz ta’ eżerċizzju ta’ promozzjoni annwali, il-membri tal-persunal għandom ikollhom għarfien operattiv ta’ tielet lingwa tal-UE, kif deskritt fir-Regolamenti tal-Persunal u r-Regoli ta’ Implimentazzjoni applikabbli. [↑](#footnote-ref-2)
3. Qabel il-ħatra, il-kandidat magħżul ser jintalab jipprovdi ċertifikat mill-fajl tal-pulizija biex juri li ma għandux kondotta kriminali. [↑](#footnote-ref-3)
4. Dan l-avviż ta’ pożizzjoni vakanti ġie tradott fl-24 lingwa uffiċjali kollha tal-UE mill-oriġinal tiegħu bl-Ingliż. Peress li l-lingwa tal-operazzjonijiet ta’ kuljum fl-Aġenzija hija ġeneralment l-Ingliż, l-ECDC jippreferi jirċievi l-applikazzjoni bl-Ingliż. [↑](#footnote-ref-4)